DJNovice - junij 2025

### **OBVESTILO – Uredba o spremembah in dopolnitvah uredbe o zelenem javnem naročanju**

Obveščamo vas, da je bila v Uradnem listu RS, št. 43/2025 z dne 17. 6. 2025 objavljena [Uredba o spremembah in dopolnitvah Uredbe o zelenem javnem naročanju](https://www.uradni-list.si/glasilo-uradni-list-rs/vsebina/2025-01-1761/uredba-o-spremembah-in-dopolnitvah-uredbe-o-zelenem-javnem-narocanju), ki začne veljati 3 mesece po objavi, tj. 17. 9. 2025.

Novela v prvi vrsti prinaša novo definicijo »energetska učinkovitost na prvem mestu«, hkrati pa se zamenjuje termin »energijska« z »energetska«. Uredba uvaja nove predmete za katere je obvezno upoštevati cilje - podatkovni centri, strežniški prostor in storitve v oblaku. Dodatno se med elektronsko pisarniško opremo dodajajo predmeti mobilni in pametni telefoni. Pri nekaterih obstoječih predmetih se viša delež za izpolnjevanje zahtevanega cilja (različni gospodinjski aparati, razsvetljava, čistila, rastline, itd.). Pri predmetu cestnih vozil se širi nabor vozil, za katere Uredba o zelenem javnem naročanju ne velja, pri naročilu storitev šolskih prevozov pa se dodaja nov pogoj med izjeme za uporabo Uredbe. Prav tako pa se z novelo Uredbe spodbuja nakup rabljenih oz. obnovljenih proizvodov.

V mesecu septembru bomo pripravljamo podrobnejšo spletno predstavitev Uredbe o spremembah in dopolnitvah Uredbe o zelenem javnem naročanju. Točen datum bo sporočen naknadno, objavljen pa bo tudi na naši spletni strani ([Portal za elektronsko javno naročanje e-JN](https://ejn.gov.si)).

**OBVESTILO – SPREJETA IZVEDBENA UREDBA KOMISIJE (EU) 2025/1197, KI UVAJA UKREP IPI ZA OMEJITEV DOSTOPA GOSPODARSKIH SUBJEKTOV IN MEDICINSKIH PRIPOMOČKOV S POREKLOM IZ Kitajske DO TRGA JAVNIH NAROČIL UNIJE ZA MEDICINSKE PRIPOMOČKE**

Obveščamo vas, da je Evropska komisija sprejela [Izvedbeno uredbo Komisije (EU) 2025/1197 z dne 19. junija 2025 o uvedbi ukrepa instrumenta za mednarodno javno naročanje za omejitev dostopa gospodarskih subjektov in medicinskih pripomočkov s poreklom iz Ljudske republike Kitajske do trga javnih naročil Evropske unije za medicinske pripomočke v skladu z Uredbo (EU) 2022/1031 Evropskega parlamenta in Sveta](https://eur-lex.europa.eu/legal-content/SL/ALL/?uri=CELEX%3A32025R1197).

Izvedbena uredba je pripravljena na podlagi oziroma ob upoštevanju Uredbe (EU) 2022/1031 Evropskega parlamenta in Sveta z dne 23. junija 2022 o dostopu gospodarskih subjektov, blaga in storitev iz tretjih držav do trgov javnih naročil in koncesij Unije ter postopkih za podporo pogajanjem o dostopu gospodarskih subjektov, blaga in storitev iz Unije do trgov javnih naročil in koncesij tretjih držav (instrument za mednarodno javno naročanje, IPI)(ti. [uredbe IPI](https://eur-lex.europa.eu/legal-content/SL/TXT/PDF/?uri=CELEX:32022R1031)), zlasti prvega odstavka in točke (b) šestega odstavka 6. člena, **predstavlja** pa **prvi tovrstni ukrep**, sprejet na podlagi uredbe IPI, in sicer kot odziv na ugotovitve, da ukrepi in prakse, odkriti med preiskavo, ki jih je uvedla Ljudska republika Kitajska (v nadaljevanju: LRK) **v zvezi z javnimi naročili medicinskih pripomočkov** in se uporabljajo na celotne ozemlju LRK, povzročajo resne in ponavljajoče se ovire pri dostopu gospodarskih subjektov iz Unije in medicinskih pripomočkov, izdelanih v Uniji, do trga javnih naročil za medicinske pripomočke v LRK.

Izvedbena uredba **uvaja** **obvezo, da se v vseh postopkih javnega naročanja** v Uniji, **katerih predmet je javno naročilo medicinskih pripomočkov,** ki spadajo pod kode CPV 33100000-1 do 33199000-1, kot so opredeljene v Uredbi (ES) št. 2195/2002 Evropskega parlamenta in Sveta z dne 5. novembra 2002 o enotnem besednjaku javnih naročil (CPV), **z ocenjeno vrednostjo 5.000.000,00 EUR brez DDV ali več**,  **uvede ukrep IPI v obliki izključitve ponudb, ki jih predloži kateri koli gospodarski subjekt s poreklom iz LRK**. Ta ukrep se uporablja in zavezuje vse naročnike EU.

Poleg navedenega ukrepa izključitve ponudb, pa bodo naročniki EU zavezani v postopkih javnega naročanja, za katere se uporablja ukrep IPI, uspešnim ponudnikom naložiti določene obveznosti, in sicer, da gospodarskim subjektom iz tretje države, za katere velja ukrep IPI, ne bodo oddali v podizvajanje več kot 50% skupne vrednosti naročila in da za naročila dobave blaga zagotovijo, da v pogodbenem obdobju dobavljeno blago ali opravljene storitve s poreklom iz tretje države, za katero velja ukrep IPI, ne predstavljajo več kot 50 % skupne vrednosti naročila, ne glede na to, ali to blago ali storitve dobavi ali opravi neposredno uspešen ponudnik ali podizvajalec. V ta namen, da se spremlja doslednost izvajanja naloženih obvez, bodo morali uspešni ponudniki na zahtevo naročnika, če bo ta to zahteval – praviloma samo kadar obstajajo utemeljeni znaki neupoštevanja zgoraj omenjenih omejitev, ali kadar se naročilo odda skupini gospodarskih subjektov, v kateri je pravna oseba iz tretje države, za katero velja ukrep IPI –  najpozneje ob koncu izvajanja naročila zagotoviti ustrezna dokazila, sicer pa bo kot zadostno lahko štela predložitev dokazila, da več kot 50% skupne vrednosti naročila izvira iz držav, ki niso tretja država, za katero velja ukrep IPI.

Poreklo gospodarskih subjektov in medicinskih pripomočkov, ki jih lahko zajema ukrep IPI bodo naročniki ugotavljali v skladu s kriteriji, ki ji določata 3. člen uredbe IPI in 60. člen Uredbe (EU) 952/2013 o carinskem zakoniku Unije.

Za potrebe izračuna ustrezne ocenjene vrednosti naročil pa izvedbena uredba naročnike napotuje na 5. člen Direktive 2014/24/EU Evropskega parlamenta in Sveta z dne 26. februarja 2014 o javnem naročanju in razveljavitvi Direktive 2004/18/ES, ki je v nacionalni pravni red implementiran s 24. členom Zakona o javnem naročanju (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23 – ZOPNN-F).

**Izvedbena uredba začne veljati** deseti dan po objavi v Uradnem listu Evropske unije, tj. **30.06.2025 in je v celoti zavezujoča ter se neposredno uporablja v vseh državah članicah.**

**V praksi to pomeni, da bodo morali naročniki določila izvedbene uredbe upoštevati pri pripravi javnega naročila in sklic nanjo ter njene zahteve ustrezno implementirati v razpisno dokumentacijo v zvezi z oddajo javnega naročila, kadar gre za naročila, za katera velja IPI ukrep, skladno s tem pa tudi v nadaljevanju tekom postopka javnega naročanja in izvedbe javnega naročila aplicirati in izvesti določena ravnanja in odločitve.**

**OBVESTILO – TELEFONSKO SVETOVANJE (SISTEM JAVNEGA NAROČANJA)**

Obveščamo vas, da bo Direktorat za javno naročanje telefonsko svetovanje (sistem javnega naročanja) na št. 01 478 1688, **v času od 1. 7. 2025 do 31. 8. 2025** izvajal **vsako sredo** med 9.00 in 12.00 uro.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, **v času od 1. 7. 2025 do 31. 8. 2025** vsako **sredo** med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>

